CELEX: 62020CA0428
Language: sk
Date: 2021-12-21 00:00:00
Title: Vec C-428/20: Rozsudok Súdneho dvora (druhá komora) z 21. decembra 2021 (návrh na začatie prejudiciálneho konania, ktorý podal Sąd Apelacyjny w Warszawie – Poľsko) – A.K./Skarb Państwa (Návrh na začatie prejudiciálneho konania – Poistenie zodpovednosti za škodu spôsobenú prevádzkou motorových vozidiel – Druhá smernica 84/5/EHS – Článok 1 ods. 2 – Smernica 2005/14/ES – Smernica 2009/103/ES – Článok 9 ods. 1 – Povinnosť zvýšiť minimálne sumy povinného poistenia – Prechodné obdobie – Nové pravidlo, ktoré sa uplatňuje okamžite na budúce účinky situácie, ktorá vznikla počas účinnosti predchádzajúceho pravidla – Situácia, ktorá vznikla pred nadobudnutím účinnosti hmotnoprávneho predpisu Únie – Vnútroštátna právna úprava vylučujúca poistné zmluvy uzavreté pred 11. decembrom 2009 z povinnosti zvýšiť minimálne sumy povinného poistenia)

21.2.2022   
            
            
               SK
            
            
               Úradný vestník Európskej únie
            
            
               C 84/17
            
         
      Rozsudok Súdneho dvora (druhá komora) z 21. decembra 2021 (návrh na začatie prejudiciálneho konania, ktorý podal Sąd Apelacyjny w Warszawie – Poľsko) – A.K./Skarb Państwa
      (Vec C-428/20) (1)
      
      (Návrh na začatie prejudiciálneho konania - Poistenie zodpovednosti za škodu spôsobenú prevádzkou motorových vozidiel - Druhá smernica 84/5/EHS - Článok 1 ods. 2 - Smernica 2005/14/ES - Smernica 2009/103/ES - Článok 9 ods. 1 - Povinnosť zvýšiť minimálne sumy povinného poistenia - Prechodné obdobie - Nové pravidlo, ktoré sa uplatňuje okamžite na budúce účinky situácie, ktorá vznikla počas účinnosti predchádzajúceho pravidla - Situácia, ktorá vznikla pred nadobudnutím účinnosti hmotnoprávneho predpisu Únie - Vnútroštátna právna úprava vylučujúca poistné zmluvy uzavreté pred 11. decembrom 2009 z povinnosti zvýšiť minimálne sumy povinného poistenia)
      (2022/C 84/19)
      Jazyk konania: poľština
      
         Vnútroštátny súd, ktorý podal návrh na začatie prejudiciálneho konania
      
      Sąd Apelacyjny w Warszawie
      
         Účastníci konania pred vnútroštátnym súdom
      
      
         Žalobca: A.K.
      
         Žalovaná: Skarb Państwa
      
         Výrok rozsudku
      
      Článok 1 ods. 2 druhej smernice Rady 84/5/EHS z 30. decembra 1983 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel, zmenenej smernicou Európskeho parlamentu a Rady 2005/14/ES z 11. mája 2005, a článok 9 ods. 1 smernice Európskeho parlamentu a Rady 2009/103/ES zo 16. septembra 2009 o poistení zodpovednosti za škodu spôsobenú prevádzkou motorových vozidiel a o kontrole plnenia povinnosti poistenia tejto zodpovednosti sa majú vykladať v tom zmysle, že členské štáty, ktoré využili možnosť stanovenú týmito ustanoveniami zaviesť prechodné obdobie, boli povinné vyžadovať, aby od 11. decembra 2009 minimálne sumy poistného krytia stanovené v zmluvách o poistení motorových vozidiel, ktoré boli uzavreté pred týmto dátumom, ale ktoré k uvedenému dátumu boli stále platné, boli v súlade s pravidlom stanoveným v štvrtom pododseku uvedených ustanovení.
      
         (1)  Ú. v. EÚ C 278, 12.7.2021.